Påsken er ellers ovre, men det forhindrede ikke flere af de nordjyske 2. divisionshold i at uddele æg i lørdagens kampe.

Blokhus tog imod Rishøj hjemme på Jetsmark Stadion, og her uddelte de en fodboldlektion af karat: 7 - 0 stod der på tavlen, da kampen blev fløjtet af. Lindholm var taget på besøg i Varde, og også her blev der uddelt nordjyske æg: Lindholm kunne trille hjemover med en komfortabel 0 - 3 sejr i bagagen. Thisted var kørt til midtjylland for at spille mod Tjørring IF, og også her blev det til en komfortabel sejr til udeholdet: Thisted nettede fire gange, men lod Tjørring pynte på resultatet med en enkelt scoring. Efter lørdagens kampe indtager Thisted fortsat 1. pladsen i 2. division vest, et enkelt point foran Aarhus Fremad, som dog er en kamp bagefter. Blokhus FC puster aarhusianerne i nakken et enkelt point længere nede på en tredje plads, mens Lindholm lige akkurat holder næsen over nedrykningstregen på en 12. plads.